KIRJALLINEN KYSYMYS E-2963/01 esittäjä(t): Ilda Figueiredo (GUE/NGL) komissiolle. EU:n ja Egyptin Euro-Välimeri-sopimus.



Virallinen lehti nro 115 E , 16/05/2002 s. 0201 - 0202



KIRJALLINEN KYSYMYS E-2963/01 esittäjä(t): Ilda Figueiredo (GUE/NGL) komissiolle (25. lokakuuta 2001) Aihe: EU:n ja Egyptin Euro-Välimeri-sopimus Yhteisössä tehdyissä kahdenvälisissä kauppasopimuksissa hedelmät, vihannekset, teollisuuskasvit ja säilyketeollisuus joutuvat tavallisimmin kärsimään kaupan vapauttamisesta. Näillä aloilla on suuri merkitys joidenkin jäsenvaltioiden bruttoarvonlisäykseen ja primaarisektorin työllisyyteen, erityisesti useilla tavoite 1 -alueilla. Toisaalta suurta painetta näille aloille on aiheuttanut kolmansien maiden tuonti, joka on vaikuttanut useiden Euroopan unionin alueiden työllisyyteen ja kehitykseen. Äskettäin Euroopan unioni allekirjoitti Egyptin kanssa EuroVälimeri-sopimuksen, josta aiheutuu taas näitä aloja koskevia uusia tullinalennuksia ja vapautuksia. Voiko komissio toimittaa minulle luettelon hedelmille, vihanneksille, teollisuuskasveille ja säilyketeollisuudelle myönnettävistä tullihelpotuksista? Lisäksi kysyisin, onko komissio tehnyt tutkimuksen näiden uusien vapauttavien toimien sosioekonomisista vaikutuksista? Jos on, mitkä olivat sen tulokset? Aikooko komissio ehdottaa menetettyjen tulojen tuki- tai korvausmekanismia? Miten varmistetaan yhteisön etusija näillä aloilla, jonka tuotteita on usein voitu vaihtaa muihin, erityisesti teollisuustuotteisiin? Franz Fischlerin komission puolesta antama vastaus (20. joulukuuta 2001) Arvoisaa parlamentin jäsentä neuvotaan tutustumaan hiljattain valmistuneeseen julkaisuun, jossa käsitellään unionin ja Egyptin väliseen kumppanuuteen liittyviä ajankohtaisia aiheita(1). Jäljennös julkaisusta lähetetään suoraan parlamentin jäsenelle ja parlamentin pääsihteeristölle. Julkaisun II luvussa käsitellään osapuolten välisen sopimuksen maatalousosuutta sekä myönnytyksiä, joita yhteisö ja Egypti ovat antaneet maatalouskaupassa. Esitteessä on myös tietoja osapuolten välisen maatalouskaupan kehittymisestä vuosina 19982000. Komissio teki vuonna 1997 tutkimuksen yhteisön myönnytysten vaikutuksista Egyptiin ja kaikkiin muihin Välimeren maihin. Tutkimus esitettiin lopullisessa muodossaan neuvostolle saman vuoden lopulla(2). EU:n ja Barcelonan prosessin osapuolten Egypti mukaan luettuna välisiä assosiaatiosopimuksia on tarkasteltava osana 27. ja 28. marraskuuta 1995 annettua Barcelonan julistusta. Yksi Barcelonan julistuksen kolmesta pilarista on yhteisön ja sen kumppaneiden sekä näiden keskisen vapaakaupan asteittainen käyttöönotto. Maatalouden osalta Barcelonan julistuksessa todetaan, että maatalouskauppa on vapautettava asteittain osapuolten keskisen vastavuoroisen etuuskohtelun avulla, pitäen lähtökohtana perinteisiä kauppavirtoja, sikäli kuin maiden erilaiset maatalouspolitiikat sallivat ja ottaen asianmukaisella tavalla huomioon tullitariffeja ja kauppaa koskevasta yleissopimuksesta (GATT) käytyjen neuvottelujen tulokset. Prosessin tavoitteena on luoda kaikkia hyödyttävä tilanne osapuolten välisen kaupan edistämiseksi, ja tällä hetkellä ei ole tarvetta harkita viljelijöille maksettavia korvauksia. Komissio haluaisi lopuksi vakuuttaa kysyjälle, ettei missään nimessä voida katsoa, että yhteisön ja Egyptin välisen maataloussopimuksen tarkoituksena olisi kompensoida muilla aloilla saavutettuja tuloksia. Maataloussopimusta pidetään sen sijaan suotuisana sekä yhteisön että Egyptin toimijoille. (1) 25 years and beyond, the European Union & Egypt in partnership (Yli 25-vuotinen kumppanuus Euroopan unionin ja Egyptin välillä). Euroopan komission lähetystö Egyptissä. (2) KOM(97) 477 lopullinen.